དེ་ཡང་དུས་རབས་ཉི་ཤུ་བའི་སྨད་དུ་འདས་པའི་ཁང་སར་གུ་ར་བླ་མ་དབང་ཁོ་ཞེས་གྲུབ་པའི་རང་རྟགས་མངའ་བ་ཁོང་ནི།ཡུལ་མདོ་སྨད་མགོ་ལོག་ཨ་སྐྱོང་ཁང་སར་སྡེ་བའི་གུར་བ་གུ་ར་ཚང་ཞེས་པའི་ཁྱིམ་རྒྱུད་དུ།ཡབ་གུ་ར་སྐར་བཀྲ་དང་མ་ཡུམ་གཙང་བཟའ་དཔལ་མོ་གཉིས་ལ་འཁྲུངས་ཟེར།ཆུང་བའི་དུས་ཁོང་གི་མཚན་ལ་དབང་ཁོ་ཞེས་འབོད་པ་འདྲ་ལ་བྱིས་པ་ཡིད་དུ་འོང་བ་ཞིག་ཡིན་པར་ཐོས།ཡུལ་སྡེའི་བཤད་སྲོལ་ལ་ཁོང་དགུང་གྲངས་གཉིས་ལ་ཉེ་བའི་དུས་ཀྱི་དབྱར་ཁ་ཞིག་ལ་ཁོང་ཚང་གི་འབྲོག་སྦྲའི་ཆོན་ཞབས་སུ་ཆུར་བ་ཉི་མར་ལྡེ་སར་ཐག་འདོག་བྱས་ཡོད་སྐབས།གློ་བུར་དུ་གནམ་ངོ་འཁྲིགས་ཏེ་སེར་དྲག་བབས།དུས་དེར་གཡོག་མོ་ཞིག་གིས་ཆུར་བ་བདག་དམ་བྱེད་ཞོར།བྱིས་པ་དབང་ཁོ་ཉེ་གམ་དུ་བཏགས་ཡོད་པ་མཐོང་དུས་སེར་བའི་ཉེན་ཁ་སྐྱོབ་འདོད་ཕན་སེམས་ཀྱིས་བྲེལ་ཚུབ་ངང་འཁྲིས་ན་སྟན་རྫིའུ་སྟན་ནམ་སྦས་སྟནཞིག་ཡོད་པ་མགོ་ཐོག་ཏུ་བཀབ་པའི་གྲིབ་རྐྱེན་གྱིས་ཁོང་གི་སྤྱན་གཉིས་ལོང་བར་གྱུར་བས།རྒན་པོ་ལ་ཤས་ཀྱིས་བཤད་ན་ཁོང་སྐུ་འཁྲུངས་ས་འབྲོག་རུ་སྤོ་བཞིན་པའི་རུ་ལམ་ཞིག་ཡིན་པས།གློ་བུར་བའི་སྐབས་དེར་ལག་ལྕིབས་སམ་ན་བཟའ་གསར་བ་མ་རྙེད་པར་གཡོག་མོ་ཞིག་གི་འགོམ་ཕྱིང་གི་ཁུག་ལ་གཅུད་པས་གྲིབ་ཕོག་པ་ཡིན་ཚུལ་ཡང་གོ་མྱོང་།ཡུལ་མི་ཀུན་ལ་ཕངས་སེམས་ཚད་མེད་བྱུང་བར་མ་ཟད་ཁོང་བྱིས་པ་ལྟས་བཟང་ཞིག་ཡིན་ཡང་ཡུལ་ཕྱོགས་ཀྱི་བསོད་ནམས་དམན་སོང་བས་ཡིན་པར་ཡང་བཤད།དེ་ནས་བཟུང་ཁོང་གི་སྤྱན་གཉིས་གཞི་མེད་དུ་གྱུར་ཡོད་ན་ཡང་ནར་སོན་པའི་གོ་རིམ་ཁྲོད་ཀྱི་ཟ་ཉལ་འགྲོ་འདུག་གི་སྤྱོད་ལམ་ལ་གནོད་པ་ཆེར་མེད་པར་མ་ཟད།རྣམ་རིག་བཟང་བ་དང་།གཞན་གནོད་ལ་འཛེམ་བག་ཆེ་བས་འབའ་ཕེར་ཁོ་ན་མ་གཏོགས་སེམས་ཅན་གྱི་ལྤགས་རིགས་ཡེ་མི་གྱོན་པ་དང་།རྒྱུན་དུ་འཁོར་ལོ་སྐོར་རྒྱུར་གོམས་པ་སོགས་ཡ་རབས་ཀྱི་རྟགས་ཚང་ཞིང་།སྐུ་ན་ཕྲ་དུས་ཀྱི་སྐུ་རྩེད་སྐབས་ནས་བཟུང་རྨ་སྨད་ཀྱི་ལྷ་རི་མཐོན་པོ་སྨིན་མོའི་གསེར་དེའུ་ཡི་མདུན་ཐང་ད་ལྟ་སྨིན་ཐང་དུ་འབོད་པ་དེ་ནི་སྔར་གླིང་དུས་སུ་གླིང་གེ་སར་རྒྱལ་པོ་བཞུགས་ས་ཡིན་པར་མ་ཟད།སྨན་དམེ་བཟའ་འབུམ་སྐྱིད་བདུད་ཀྱི་འཕྲོགས་སའི་ས་ཡང་ཡིན་པས་ས་མིང་ལ་དམེ་ཐང་ཞེས་འབོད་པ་ཡིན་ཚུལ་གསལ་ལྷང་ངེར་དྲན་ཞེས་བཤད་པ་དང་།གཞན་རྨ་ཉིན་གྱི་སྒོའི་ལྷས་དམར་ཞེས་པ་ངེད་སྤྱི་དཔོན་རོང་ཚ་ཚང་གི་རྟ་བ་འདུག་ས་དང་།ཕ་སྤྱི་དཔོན་གྱིས་བདག་ལ་གནང་བའི་ས་སྐལ་ཡང་ཡིན་ཚུལ་དང་།སྒོ་རྣའི་བྲག་དཀར་ཞེས་པའི་ཁོར་ཡུག་ནི་རྨ་ཉིན་རྫོང་དཔོན་པོ་ལྷ་ཀླུའི་བཞུགས་གནས་ཡིན་ཚུལ་སོགས་གླིང་དུས་ཀྱི་གནས་ཚུལ་མང་པོ་སྔོན་གནས་རྗེས་སུ་དྲན་ཞེས་ཡང་ནས་ཡང་དུ་གསུངས་མྱོང་བ་དང་།སྐབས་སྐབས་སུ་སྔར་མ་གྲགས་པའི་སྒྲུང་གླུ་སྙན་མོ་མང་པོ་གང་ཤར་ཤར་དུ་དགོངས་པ་ཀློང་རྡོལ་བའི་ཚུལ་གྱིས་ལེན་པར་མ་ཟད།ཁོང་གིས་གླིང་རྗེ་གེ་སར་རྒྱལ་པོའི་གླུ་ངག་ཁྲོམ་ཆེན་ཟིལ་གནོན་དང་།སྐྱ་ལོའི་སེང་ལྕམ་འབྲུག་མོའི་དགུ་སེང་དྲུག་འགྱུར།ནེའུ་ཆུང་ཅོ་ག་དྲུག་འགྱུར།ཁྲོ་ཐུང་གི་ཧ་ར་ཧུར་ཐུང་།ཧོར་གུར་དཀར་གྱི་རྔམ་ཆེན་འགྱིང་གླུ།ཤན་པའི་འབྲས་རིང་འབྲས་ཐུང་སོགས་ཀྱི་དབྱངས་རྟ་རེ་རེ་བཞིན་འདི་དང་འདི་ཞེས་འགྱུར་ཁུག་མི་འདྲ་བ་རེ་རེས་དབྱངས་ལ་གྱེར་སྲིད་པས།ཡུལ་ཕྱོགས་སུ་གསུང་སྐད་སྙན་པའི་ཚད་དུ་གྲགས་པར་མ་ཟད།ཁོང་ལ་སྒྲུང་བཤད་རྒྱུར་རེ་སྐུལ་བྱེད་མཁན་དང་ཉན་མཁན་ཡང་ཤིན་ཏུ་མང་པོ་ཡོད་པར་བཤད།དེ་ལས་ཀྱང་ཐུན་མིན་གྱི་ཁྱད་ཆོས་ཤིག་ལ་ཁོང་གི་སྙན་ལམ་དུ་འདོན་ཆོག་སོགས་དཔེ་ཆ་གང་ཞིག་ཡིན་ཡང་སྒྲ་དག་མོ་ཚར་གཅིག་དང་གཉིས་ཐོས་པ་ན།རིང་ཐུང་ལ་མ་ལྟོས་པར་ཐུགས་ལ་བཟུང་ནས་ཤར་འདོན་ཐུབ་པའི་གནས་ཚུལ་དེ་ནི་རྒྱུས་ཡོད་ཀྱི་མི་ཞིག་ཡིན་ན་ཡ་མི་མཚན་རང་མཚན་ཡིན་ཟེར།ཁོང་སྐུ་ནར་སོན་པ་ན་ཆང་བཞེས་རྒྱུར་ཐུགས་དགྱེས་པ་དང་།ཆང་བཞེས་པའི་སྐབས་སུ་སྤྱན་མེད་པའི་ཉམས་གཞི་ནས་མེད་པར་མིག་ལྡན་གྱི་བྱ་སྤྱོད་མང་པོ་བསྟན་མྱོང་ཟེར།དེ་ནས་གོ་བཟའ་གྲོགས་སྐྱིད་ཅེས་པ་ཐབས་གྲོགས་སུ་བཞེས་ནས་ཁྱིམ་ཐབས་ཀྱི་ཚུལ་དུ་བཞུགས་པ་དང་།སྐབས་ཤིག་ནས་ཡུལ་ཕྱོགས་སུ་གྲགས་ཆེ་བའི་སྟག་ལེབ་བླ་མ་ཞེས་པའི་སྐྱེས་ཆེན་ཞིག་བཞུགས་པ་དེའི་མདུན་དུ་ཕེབས་ནས་དབང་ལུང་མན་ངག་དང་ཐུན་མོང་གི་ཤེས་བྱ་མང་དུ་གསན་པར་བཤད་པ་དང་།གཟི་སོགས་རིན་པོ་ཆེའི་རིགས་ལ་ཕྱག་གིས་རེག་ཙམ་གྱིས་རྒྱུ་སྤུས་དང་།གསར་རྙིང་།ཐ་ན་རི་མོའི་ཞིབ་ཚད་སོགས་མི་ནོར་བའི་བརྟག་ཐབས་ལ་ཆེད་མཁས་སུ་གྱུར་བར་བཤད།དུས་དེར་ཡུལ་ཕྱོགས་ཀྱི་མི་ཕལ་མོ་ཆེས་ཁོང་ལ་གུ་ར་བླ་མ་ཚང་ཞེས་འབོད་ཅིང་།ཁོང་གི་མངོན་ཤེས་ལུང་བསྟན་ལ་ཐོགས་པ་མེད་པ་དང་།ནད་པ་ཚབས་ཆེན་སོགས་ལ་གཅོད་ཁྲུས་གནང་བ་དང་སྔགས་རྒྱག་པ།བྱིས་པ་ཡ་མའི་སྲི་སྲུང་བ།གནམ་འགོག་པ།གཤིན་པོ་ལ་ཐར་ལམ་ཐོབ་མིན་དང་སྐྱེ་རྟགས་གསུངས་པ་ཇི་མ་ཇི་བཞིན་དུ་ཐུག་པ་སོགས་ཀྱི་མཛད་པས་རུ་སྡེ་བ་ཡོངས་ལ་ཕན་ཐོག་རྒྱ་ཆེ་ཕྱིར་ཡུལ་སྡེའི་རྩིས་མཐོང་ཤིན་ཏུ་ཆེན་པོ་ཆགས་པ་དང་།དགུང་ལོ་ཆེན་པོའི་སྐབས་ཀྱང་ནམ་རྒྱུན་ང་ནི་སྤྱི་དཔོན་སྣང་ངུ་གཡུ་སྟག་གི་སྐྱེ་བ་ཡིན་ཞེས་རང་ཞལ་ནས་མང་དུ་གསུངས་ཤིང་སྒྲུང་གླུ་གྱེར་བར་ཐུགས་ཧ་ཅང་དགྱེས་པ་ནང་བཞིན།རྔ་བའི་ཕྱོགས་ནས་ཡིན་པའི་ནགས་རོང་ཚང་ཞེས་པའི་བླ་མ་ཞིག་གིས་ཁོང་ལ་སྐུ་ཡུན་རིང་ལ་ཞུགས་ཞུས་བྱེད་པའི་སྐབས་ཤིག་ན་ཡང་ནང་གཏམ་གྱི་ཚུལ་དུ།སྔོན་ཁྱེད་ཉིད་སྣང་ཆུང་གཡུ་སྟག་ཡིན་དུས་ཁོ་བོ་རོང་ཚ་དམར་ལེབ་ཡིན་པ་དང་།ཁྱེད་ཉིད་དར་མ་མདོ་སྡེ་ཡིན་དུས་ཁོ་བོ་མེས་སྟོན་ཚོན་པོ་ཡིན་ཚུལ་སོགས་སྔོན་གནས་རྗེས་དྲན་གྱི་ཞལ་ཏ་གསུང་གླེང་མཛད་ཀྱིན་ཡོད་པ་ཐོས་མཁན་ཡོད་ཚུལ་སོགས་ལ་གཞིགས་ན་ཁོང་ནི་སྤྱི་དཔོན་སྣང་ངུའི་རྣམ་འཕྲུལ་ཡིན་པར་གྲགས་པ་ཡང་མངོན་གསལ་དོད་པོས་ཤེས་ཐུབ་པར་མ་ཟད།སྐབས་དེའི་མི་རྣམས་ལ་ཡང་ཁོང་སྣང་ངུ་གཡུ་སྟག་གི་རྣམ་འཕྲུལ་ཡིན་ཚུལ་གྱི་བཤད་སྲོལ་ཞིག་ཆགས་ཡོད་པ་ནི།ཐ་ན་ཁོང་ལ་ཀྱལ་ཀའི་ཚུལ་དུ་འདོག་ར་འམ་ངག་རྩོམ་བསྒྲིགས་པའི་ཁྲོད་དུ་ཡང་གསལ་ལྷང་ངེར་བཀོད་ཡོད་པ།དཔེར་ན།༈སྔོན་ཆད་དཔའ་ནི་གླིང་གི་དཔའ་ཐུལ་རེད།།གོ་རྟོགས་མཐོ་ནི་གོ་བཟའི་མག་པ་རེད།།སྤྱན་མིག་མེད་ནི་ཕྱི་ལོང་སྣ་རྡལ་རེད།།གསུང་སྐད་སྙན་ནི་ཁུ་བྱུག་སྔོན་མོ་རེད།།ཅེས་ཁང་སར་སྡེ་བའི་ངག་ཐོག་ལ་ཡོངས་ཁྱབ་ལྟ་བུར་གྱུར་ཡོད་པའི་ཤེས་བྱེད་ཀྱིས་ཀྱང་ཁོང་གི་སྐུ་སྐྱེ་སྔོན་མ་ཅི་ཡིན་གྱི་བཤད་སྲོལ་དང་སྐུ་ཚེའི་གནས་བབ་ཅི་འདྲ་ཡིན་གསལ་བྱེད་ཀྱི་སྡོམ་ཚིག་ལྟ་བུའི་ངག་རྩོམ་བཏགས་ར་དང་འདོག་ར།ཐན་ཐུན་རྒན་པོ་ཚོའི་ངག་ལམ་དུ་ཡོད་པའི་ཟུར་ངོས་ནས་ཀྱང་རྣམ་ཐར་ལ་ཕྱོགས་ཙམ་བསམ་གཞིག་གིས་སྒོ་ཕྱེས་འདུག་ལ།ལྷག་པར་ཁོང་གི་སྐུ་ཚེའི་ནང་གླིང་སྒྲུང་དང་ཉམས་མགུར་སོགས་བཞེངས་ཚེ་ཡིག་མཁན་ནི་ཨ་སྐྱོང་ཁང་སར་རུ་ཉུང་དཔོན་པོ་དཔལ་རིས་དང་།པན་ནག་དབོན་སྤྲུལ་བསྟན་པའི་དབང་ཕྱུག་དཔོན་བླ་གཉིས་ཡིན་དགོས་གསུངས་མྱོང་བ་གོ་མཁན་དང་།གཞན་ཐོལ་བྱུང་གི་ལུང་བསྟན་དང་བརྡ་ཚིག་ཐན་ཐུན་འབྲི་དགོས་ཚེ་ཡིག་མཁན་གྲུ་བཟང་ཟེར་བ་དང་།གཞན་ངང་བ་འོད་ཁོ་སོགས་ཉེ་གམ་དུ་སྐྱེ་བོ་ཡི་གེ་འབྲི་ཤེས་མཁན་སུ་ཡོད་ཀྱང་འབོད་སྲིད་ཟེར།ཉིན་ཞིག་ཁོང་གིས་དགོངས་པའི་ཀློང་མཛོད་ལས་གླིང་གེ་སར་སྐྱེས་བུའི་ཚེ་རབས་ལས་རྟ་རྐྱང་རྒོད་ཀྱི་རྟོགས་བརྗོད་ཅིག་ཕབ་ཅིང་།དེའི་ཆོས་བདག་དཔོན་པོ་དཔལ་རིས་ཡིན་པར་བཤད་པ་དང་།ཡང་སྐབས་ཤིག་ན་ཁོང་གིས་དཔོན་པོ་དཔལ་རིས་ལ་ཁོ་བོར་སྣ་དུད་ནང་བསྲེ་རྒྱུ་ལ་སྒ་སྐྱ་ཞིག་སྐུར་དགོས་ཚུལ་གསུང་བའི་ཞོར་དུ་བརྡ་ཚིག་འགའ་ཞིག་བྲིས་ཏེ་དཔོན་པོ་ལ་སྤྲོད་ཅེས་བསྐུར།ཡི་གེ་དེ་འབྲི་མཁན་གྲུ་བཟང་ཞེས་རྣ་དབང་དེ་འདྲ་གསལ་བོ་མིན་པའི་མི་ཞིག་ཡིན་པ་དང་།ཡིག་སྐྱེལ་བ་དེའི་ལྷམ་ངོ་ཡང་ཐེད་ནས་ཡོད་པས་དཔོན་པོས་ཕྱིར་བླ་མ་ལ་སྐྱེས་ལན་ཀུ་རེའི་ཚུལ་གྱི་ངག་རྩོམ་ཞིག་བསྒྲིགས་པའི་ནང་།༈ཕབ་མཁན་བླ་མར་སྤྱན་གྱི་དབང་པོ་མེད།།ཡི་གེ་མཁན་ལ་སྙན་གྱི་དབང་པོ་མེད།།ཡིག་སྐྱེལ་ཞི་ལུར་ལྷམ་གྱི་ངོ་བོ་མེད།།མེད་པ་གསུམ་འདི་བླ་མའི་ཁྱད་ཆོས་རེད།།ཅེས་པ་སོགས་ལྟ་སྣང་ལ་ཁོང་རྣམ་གཉིས་ཀྱིས་ཕན་ཚུན་ལ་ཀུ་རེའི་ཚུལ་གྱི་ཚིག་ཡིན་ཡང་དོན་ལ་བརྡ་ཚིག་དང་།ཆེ་བརྗོད་དུ་འགྲོ་བའི་ངག་རྩོམ་ཐར་ཐོར་ད་དུང་མི་རྒན་ཚོའི་བློ་ཐོག་ཏུ་དམ་དུམ་བྱས་ནས་ལྷག་ཡོད་པ་དང་།ཡང་སྐབས་ཤིག་ན་ཁོང་གིས་དཔོན་པོ་ལ་ཕར་ཀུ་རེའི་ཚུལ་དུ།རི་སྤྱང་སྔོན་མོས་གཡང་དཀར་ཟ་ལུགས་གཅིག།ཆཱས་ཉན་རྒྱ་ལུས་ཕྱི་བ་ཟ་ལུགས་གཉིས།།དབང་ཆེན་དཔོན་པོས་རུ་སྡེ་ཟ་ལུགས་གསུམ།།ཟ་ལུགས་གསུམ་འདི་གང་ནས་དར་བ་རེད།།སོགས་ཕར་བལྟས་ཚོད་ལ་ཀུ་རེ་ལྟ་བུ་ཡིན་ཡང་དོན་ལ་འདང་རྒྱག་རྒྱུ་ཡོད་པའི་ཚིག་བསྒྲིགས་ཚུལ་མང་པོ་བཤད་རྒྱུ་འདུག།